K-Pop: Κυνηγοί Δαιμόνων

Το K-Pop: Κυνηγοί Δαιμόνων (πρωτότυπος τίτλος: KPop Demon Hunters) είναι Αμερικανική ταινία μιούζικα φαντασίας κινουμένων σχεδίων του 2025 σε σκηνοθεσία της Μάγκι Κανγκ και του Κρις Άπελχανς και σενάριο που έγραψαν οι ίδιοι σε συνεργασία με την Ντάνια Χιμένεθ και Χάνα ΜακΜέχαν. Η ταινία είναι παραγωγή της Sony Pictures Animation για το Netflix, και περιλαμβάνει τις φωνές των Άρντεν Τσο, Αν Χιο-σεόπ, Μέι Χονγκ, Τζι-Γιούνγκ Γιου, Γιουντζίν Κιμ, Ντάνιελ Ντάε Κιμ, Κεν Τζέονγκ και Λι Μπιόνγκ-χον. Η ταινία ακολουθεί ένα συγκρότημα κοριτσιών K-pop, τις Huntrix, που ζουν διπλή ζωή ως κυνηγοί δαιμόνων και έχουν ανταγωνισμό με ένα συγκρότημα αγοριών, των Saja Boys, του οποίου τα μέλη είναι κρυφά δαίμονες

Το K-Pop: Κυνηγοί Δαιμόνων προέκυψε από την επιθυμία της Κανγκ να δημιουργήσει μία ιστορία εμπνευσμένη από την Κορεατική καταγωγή της, αντλώντας έμπνευση από στοιχεία μυθολογίας, δαιμονολογίας και την K-pop για να δημιουργήσει μία οπτικά ξεχωριστή ταινία με πολιτισμικές ρίζες. Η ταινία αναφέρθηκε ότι βρισκόταν σε παραγωγή από την Sony Pictures Animation τον Μάρτιο του 2021, με όλη την δημιουργική ομάδα να έχει προσληφθεί, και τα κινούμενα σχέδια έγιναν από την Sony Pictures Imageworks. Επηρεάστηκε οπτικά από τα φώτα των συναυλιών, τις φωτογραφίες περιοδικών και από μουσικά βίντεο. Επίσης, πήρε έμπνευση από τα anime και από τις Κορεατικές δραματικές σειρές. Η μουσική της ταινίας περιλαμβάνει προτότυπα τραγούδια από διάφορους τραγουδιστές, ενώ την μουσική συνέθεσε ο Μαρτσέλο Ζάρβος.

Το K-Pop: Κυνηγοί Δαιμόνων κυκλοφόρησε στο Netflix στις 20 Ιουνίου 2025, ενώ μία εκδοχή του στην οποία ο θεατής μπορεί να τραγουδήσει τα τραγούδια κυκλοφόρησε σε επιλεγμένους κινηματογράφους στις 23 και 24 Αυγούστου και από τις 31 Οκτωβρίου μέχρι τις 2 Νοεμβρίου. Η ταινία έλαβε επαίνους για τα κινούμενα σχέδια, το οπτικό στυλ, τις ερμηνείες φωνής, το σενάριο και την μουσική. Έγινε η πιο δημοφιλής πρωτότυπη ταινία του Netflix με 325 εκατομμύρια προβολές. Η εκδοχή της ταινίας, στην οποία μπορεί να τραγουδήσει το κοινό, κυκλοφόρησε στον μεγαλύτερο αριθμό αιθουσών για ταινία του Netflix και η πρώτη που έφτασε στην κορυφή του box office στις Ηνωμένες Πολιτείες. Το K-Pop: Κυνηγοί Δαιμόνων έλαβε υποψηφιότητες για Καλύτερη Ταινία Κινουμένων Σχεδίων και Καλύτερο Πρωτότυπο Τραγούδι ("Golden") στις Χρυσές Σφαίρες και στα Βραβεία Critics' Choice, και συμπεριλήφθκε στο περιοδικό Time ως η Ανακάλυψη της Χρονιάς για το 2025.

Το σάουντρακ της ταινίας πέτυχε ανάλογη επιτυχία. Έγινε το πρώτο σάουντρακ που πέτυχε να μπουν τέσσερα από τα τραγούδια του στα δέκα κορυφαία στο Billboard Hot 100, έγινε διπλά πλατινένιο από την Ένωση Μουσικής Βιομηχανίας των ΗΠΑ τον Οκτώβριο του 2025, και έλαβε πέντε υποψηφιότητες για Βραβεία Grammy. Μια ταινία μικρού μήκους, με τίτλο Debut: A KPop Demon Hunters Story, βαθμολογήθηκε τον Σεπτέμβριο από την Ένωση Εταιρειών Κινηματογράφου της Αμερικής, ενώ μία συνέχεια σχεδιάζεται να κυκλοφορήσει το 2029.

 Παραπομπές 

 Εξωτερικοί σύνδεσμοι 



Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αγγλόφωνες ταινίες
Κατηγορία:Κωμικές ταινίες κινουμένων σχεδίων
Κατηγορία:Ταινίες κινουμένων σχεδίων του 2025
Κατηγορία:Αμερικανικές ταινίες κινουμένων σχεδίων υπολογιστή
Κατηγορία:Ταινίες παραγωγής Sony Pictures Animation
Κατηγορία:Ταινίες του Netflix